“Min van ons dink ooit aan dorpe of stede se name. Ons ken maar net die name, maar weet jy waarom plekke die name het en weet jy waar kom die name vandaan? In hierdie oulike reisgids word 900 plekname in Suid-Afrika alfabeties gelys sodat jy maklik kan naslaan hoe die plek sy naam gekry het. Dikwels is plekke na bekende mense van hul tyd vernoem. Soms het iets in die landskap aanleiding gegee tot ’n naam, soos Bray. Die oorsprong is die Skotse woord ‘brae’ wat koppie beteken. Die skrywer verskaf ook by meeste plekke ’n rede waarom dit besoek moet word: ’n besienswaardigheid of ’n ervaring van iets in die omgewing. Van die interessante name wat ek raakgelees het is Vermaaklikheid, Spoegrivier, Pampierstad, Grootdrink en Lekkersing. Dis ’n wonderlike boekie vir ywerige reisigers en almal wat trots Suid-Afrikaans is.” – Phyllis Green